**VILNIAUS ANTAKALNIO PROGIMNAZIJOS VALYTOJO(S)**

**PAREIGYBĖS APRAŠYMAS**

**I SKYRIUS**

**PAREIGYBĖ**

1. Vilniaus Antakalnio progimnazijos valytojo(s) (toliau – darbuotoja(s)) pareigybė yra priskiriama nekvalifikuotų specialistų grupei.

2. Pareigybės lygis – D.

3. Pareigybės pavaldumas – valytoja(s) yra tiesiogiai pavaldus (-i) Vilniaus Antakalnio progimnazijos direktoriaus pavaduotojui ugdymo aplinkos aprūpinimui.

**II SKYRIUS**

**SPECIALŪS REIKALAVIMAI ŠIAS PAREIGAS EINANČIAM (-IAI) DARBUOTOJUI (-AI)**

4. Atitikti šiuos reikalavimus:

4.1. darbuotojui (-ai) netaikomi išsilavinimo ar profesinės kvalifikacijos reikalavimai;

4.2. turėti bent metų panašios darbo patirties;

4.3. žinoti pagalbą teikiančių įstaigų (policijos, greitosios medicinos pagalbos, priešgaisrinės apsaugos) telefonų numerius;

4.4. žinoti progimnazijos patalpų išdėstymą bei teritorijos ribas;

4.5. gebėti mandagiai, konstruktyviai bei pozityviai bendrauti;

4.6. išmanyti darbuotojų darbo saugos reikalavimus;

4.7. mokėti naudotis darbo įrankiais, cheminėmis valymo priemonėmis, buitine technika.

5. Mokėti lietuvių kalbą, jos mokėjimo lygis turi atitikti Valstybinės kalbos mokėjimo kategorijų, patvirtintų Lietuvos Respublikos Vyriausybės 2003 m. gruodžio 24 d. nutarimu Nr.1688 (Žin., 2003, Nr.123-5618), reikalavimus.

6. Šio darbo negali dirbti asmuo, atitinkantis Lietuvos Respublikos švietimo įstatymo 48 straipsnio 8 dalies 1–7 punktuose ir Lietuvos Respublikos vaiko teisių apsaugos pagrindų įstatymo 571 straipsnyje išvardytus atvejus.

7. Darbuotoja(s) į darbą priimama(s) vadovaujantis galiojančia Lietuvos Respublikos darbo kodekso aktualia redakcija.

8. Darbuotojo(s) paskirtis – užtikrinti tinkamą bei saugų ugdymo aplinkos veikimą. Darbuotoja(s) dirba kartu su kitais skyriaus darbuotojais bei ugdymo specialistais ir mokyklos bendruomene.

9. Darbuotoja(s) vadovaujasi Vilniaus Antakalnio progimnazijos nuostatais, direktoriaus įsakymais, darbo tvarkos taisyklėmis, darbuotojų saugos ir sveikatos instrukcijomis ir šios pareigybės aprašymu.

**III SKYRIUS**

**ŠIAS PAREIGAS EINANČIO(S) DARBUOTOJO(S) FUNKCIJOS IR ATSAKOMYBĖ**

10. Šias pareigas einanti(s) darbuotoja(s) vykdo šias funkcijas:

10.1. dirba paskirtą darbą;

10.2. palaiko pavyzdingą tvarką ir švarą bei kruopščiai valo paskirtas patalpas;

10.3. valo priskirtas patalpas kasdien drėgnu būdu arba dulkių siurbliu, laikydamasi(s) nustatyto jų tvarkymo eiliškumo;

10.4. dirba tik dėvėdama(s) darbo drabužius ir mūvėdama(s) pirštines;

10.5. valo patalpas, kabinetus ir tualetus naudodamas skirtingas šluostes, šepečius bei kibirus;

10.6. tvarko, valo tualetus, dirba su dezinfekuojančiais skysčiais ar milteliais mūvėdamas gumines pirštines;

10.7. baigęs (-usi) darbą su dezinfekuojamaisiais skiediniais, būtinai nuplauna gumines pirštines su muilu, nenusimovęs (-usi) jų nuo rankų;

10.8. prieš plaudama(s) grindis parketą šluosto drėgnu skuduru, iššluoja, kad ant grindų neliktų aštrių daiktų;

10.9. grindų ir sienų plovimui naudoja muilą arba specialias valymo priemones;

10.10. valo dulkes nuo baldų, kasdien nuvalo stendų stiklus, durų rankenas, išrenka šiukšles iš pasuolių lentynėlės;

10.11. valo dulkes nuo darbuotojų stalų tik tada, kai ant jų nėra dokumentų;

10.12. valo dulkes nuo stalinių elektros lempų ir kitų elektros įrenginių tik išjungęs (-usi) iš elektros tinklo;

10.13. sutvarkęs (-iusi) patalpas, tvarkingai sustatyto kėdes, nepalieka užgriozdintų praėjimų, atsuktų vandens čiaupų, įjungtų elektros prietaisų ir apšvietimo, atvirų langų;

10.14. tualetuose į šiukšlių dėžes įkloja šiukšlių maišelius ir kasdien juos keičia;

10.15. praustuvus, unitazus valo tik specialiomis priemonėmis. Nebarsto tualetuose ant grindų dezinfekcinių chemikalų;

10.16. laiptus plauna, pastatęs (-čiusi) kibirą su vandeniu ant viršutinės laiptų pakopos;

10.17. prieš valydama(s) langus patikrina, ar jie patikimai uždaryti, ar neįskilę;

10.18. langus valo šepečiais;

10.19. nenaudoja valymui degių ir nežinomos paskirties skysčių ir rūgščių;

10.20. perneša elektros prietaisus tik imdama(s) už rankenos, tempti juos už elektros laido draudžiama;

10.21. du kartus per metus, atjungus įtampą tinkle (rugpjūčio, gruodžio mėn.) nuvalo šviestuvus;

10.22. pastebėjęs (-usi) baldų, sienų, durų, santechninių ir kitų įrengimų gedimus, nedelsdama(s) informuoja direktoriaus pavaduotoją ugdymo aprūpinimui, jam nesant – Progimnazijos vadovą;

10.23. nuolat renka šiukšles, pagal galimybes jas rūšiuoja į tam skirtus maišus bei išmeta į specialius konteinerius;

10.24. darbuotoja(s) privalo darbo metu saugoti darbo įrankius, tausoti darbui skirtas medžiagas;

10.25. vasaros metu ir mokinių atostogų laikotarpiu darbuotoja(s) atlieka kitus direktoriaus pavaduotojo ugdymo aprūpinimui nurodytus darbus;

11. Darbuotoja(s) vaduoja kitą Vilniaus Antakalnio progimnazijos ugdymo aplinkos aprūpinimo valytoją jo(s) ligos ar atostogų metu ir atskiru Vilniaus Antakalnio progimnazijos direktoriaus įsakymu ar kitu savivaldybės teisės aktu;

12. Darbuotoja(s) gali būti įpareigotas atlikti ir kitas pareigas bei funkcijas direktoriaus pavedimu ar atskiru nurodymu.

13. Darbuotoją, negalintį eiti savo pareigų, vaduoja kita(s) Vilniaus Antakalnio progimnazijos ugdymo aplinkos aprūpinimo darbuotoja(s) valytoja(s) ar kitas įsakymu paskirtas asmuo.

14. Darbuotoja(s) atsako už kokybišką savo funkcijų vykdymą bei atliekamų funkcijų darbo saugą.

15. Darbuotojo(s) funkcijos bei atsakomybė, pasikeitus įstatymams ar kitiems teisės aktams ir esant būtinybei, gali būti iš dalies keičiamos Vilniaus Antakalnio progimnazijos savininko ar Vilniaus Antakalnio progimnazijos direktoriaus iniciatyva.

Susipažinau \_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

*(Parašas) (Vardas ir pavardė) (Data)*